Merete Wiger

Merete Heiding Wiger (født 3. januar 1921, død 24. desember 2015) var en norsk forfatter, født Samuelsen. Hun var datter av forfatter og programleder i radio Ranka Knudsen Samuelsen.

 Forfatterskap 
Merete Wiger skrev sitt første hørespill i 1951; det het Ungdom og ble satt opp av Radioteatret  i 1951med Gerda Ring som instruktør.

Wigers bokdebut kom under pseudonymet Stella Danner, og hadde tittelen Jeg var sinnssyk, Gyldendal (1955). Boken var et oppgjør med Wigers erfaringer fra et halvt års innleggelse på psykiatrisk klinikk etter et psykisk sammenbrudd. På samme forlag ga hun deretter ut, under eget navn, romanene Så låste hun seg inn (1957) og Judith og treskjæreren (1958).  Etter noen års pause kom romanene -grensen (1965), Et lite stykke bortover gaten (noveller, 1968), Romanen om Maria Sholovski (1970), Slik spiller mødrene våre liv (1974) og Reisen til det Hellige Land (1977), alle på Gyldendal. Novellesamlingen i Hjemme bra, men borte best (1980), dramaet De uovervinnelige (1982) og romanen Min amerikanske kusine (1984) kom derimot ut på Dreyer. To barnebøker ble så utgitt på Eide forlag, nemlig Tåreklumpen (1989) og Jenta som ikke kunne si nei (1991). Senere ga hun ut dramaet Spillet om innvandrerne (1998) og Miss M:  Tanker om dette og hint (1995) på Trysil-forlaget, og romanen Skudd fra klar himmel på Kulturforlaget Brak (1997).

Hennes drama Tilfellet Harriet Grinde ble oppført på Teaterhøgskolen scene (1986), med Juni Dahr i hovedrollen. Senere har dette stykket vært oppført også i utlandet. Hun har også bidratt til lokale teateroppsetninger, spesielt for Grue Finnskog Ungdomslags teatergruppe, som årlig setter opp Wigers stykke Spillet om innvandrerne på Finnskogdagene.

Merete Wiger skrev petiter under signaturen "Miss M." i den lille lokalavisen AVISA VÅR, som ble distribuert på Grue-Finnskogen. En rekke av disse petitene ble i 1995 utgitt av Trysilforlaget under tittelen Miss M : tanker om dette og hint-.

 Bibliografi 
1955 – Jeg var sinnssyk, Gyldendal forlag
1957 – Så låste hun seg inn (roman), Gyldendal forlag
1958 – Judith og treskjæreren (roman), Gyldendal forlag
1965 – -grensen (roman), Gyldendal forlag
1968 – Et lite stykke bortover gaten (novellesamling), Gyldendal forlag
1970 – Romanen om Maria Sholovski (roman), Gyldendal forlag
1974 – Slik spiller mødrene våre liv (roman), Gyldendal forlag
1978 – Reisen til det hellige land (roman), Gyldendal forlag
1980 – Hjemme bra, men borte best (novellesamling), Gyldendal forlag
1982 – De uovervinnelige : 3 enaktere og et hørespill, Dreyer forlag
1984 – Min amerikanske kusine (roman), Dreyer forlag
1989 – Bestemor og Simen sykler om kapp (fortelling) i antologien Du og je : Hedmark forteller for barn, Oplandske bokforlag
1993 – Spillet om innvandrerne : Det primitive teater, Grue Finnskogs ungdomslag (gjenutgitt i 1998 av Trysilforlaget)
1995 – Miss M : tanker om dette og hint-, Trysilforlaget
1997 – Skudd fra klar himmel (roman), Kulturforlaget BRAK

 Priser og utmerkelser 
Wiger ble i 1956 tildelt 2. premie i NRK Barnetimens hørespillkonkurranse med hørespillet Æ vil vær dein æ e, som ble sendt i Lørdagsbarnetimen 22. september 1956. Regien var ved Barthold Halle. Liv Ullmann debuterte på radio i dette hørespillet. I 1956 mottok Wiger også den norske førstepremien i en skandinavisk essaykonkurranse arrangert av det norske litteraturtidsskriftet Vinduet, det svenske Bonniers Litterära Magasin og det danske Vindrosen.

I 1970 mottok Wiger Gyldendals legat for norsk litteratur.

 Referanser 

Kategori:Norske romanforfattere
Kategori:Norske dramatikere
Kategori:Norske hørespillforfattere
Kategori:Vinnere av Gyldendals legat